Talsverð lækkun varð í Kauphöllinni í morgun sem rekja má til nýjustu tíðinda af veirunni. Félög í ferðaþjónustu tóku mesta skellinn. Greinandi kallar hlutabréfamarkaðinn dramadrottningu.
Hlutabréfaverð lækkaði víðast hvar í heiminum í morgun. Úrvalsvísitalan hér á landi lækkaði um ríflega tvö prósent. Snorri Jakobsson, forstjóri Jakobsson capital segir fregnir af nýju afbrigði enn vera nokkuð óljósar en dýfan á hlutabréfamarkaði sé nokkuð mikil.
Það er búið að vera töluverð lækkun á gengi hlutabréfa en það eru þó mjög lítil viðskipti á bak við þessa lækkun. Það er náttúrulega ljóst að með flugfélögin, að útbreiðsla covid og nýgengi smita hefur mjög mikil áhrif á rekstur flugfélaga.
Icelandair hefur lækkað mest fyrirtækja það sem af er degi, um tæp þrjú prósent. Hann segir mestu áhrifin vera hjá félögum í ferðaþjónustu en ekki sé gott að spá fyrir um framhaldið. Í fyrri bylgjum hafi áhrifin jafnvel verið jákvæð fyrir gengi sumra fyrirtækja á markaði. Það sé eðlilegt að þeir sem standa að þeim verði smeykir, en sveiflur á hlutabréfamarkaði segi ekki alla söguna.
Markaður á það til að bregðast of hratt við, lækka of mikið eða hækka of mikið. Þau verðmöt sem ég vinn að, það eru miklu miklu meiri sveiflur í þeim og það er miklu jafnara og verðmötin endurspegla reksturinn og hvernig hagnaðurinn og hvort að rekstrararðsemi sé að batna, og það eru miklu minni sveiflur í því en nokkru sinni á markaðinum. Markaðurinn er dramadrottning.